Itziar Garate Lopez

Itziar Garate Lopez (Zarautz, Gipuzkoa, 1986) astrofisikaria, ikertzailea eta irakaslea da Euskal Herriko Unibertsitatean.

 Biografia 
Zarautzen jaio zen 1986an. Umetatik zuen zientziarako tirria, errealitatean ikusitako fenomenoen zergatia ulertzea zuen gogoko, eta ondo moldatzen zen zenbakiekin. Fisikan lizentziatu zen Tenerifeko La Lagunako Unibertsitatean eta astrofisikan espezializatu. Ondoren, Euskal Herriko Unibertsitateko (EHU) Zientzia eta Teknologia Espazialeko Masterra egin zuen, EHUko Zientzia Planetarioen Taldeko kide gisa doktoretza-ikasketak hasi zituen bitartean.

2014an doktoratu zen Dynamics of the south polar vortex of Venus izeneko tesiarekin. Artizarraren atmosferaren ikerketak Holandan dagoen Europako Espazio Agentziaren egoitza nagusietako batera eraman zuen. Bere baitan dituen misterioetako bi, aurkitu nahiko lituzkeenak: poloetako zurrunbiloak zergatik ez diren inoiz suntsitzen, eta tokiko haize polarrak planetako gainerako haize lasterrekin zer lotura duen.

Doktoratu ondoren, bi urtez egin zuen lan Parisen, Frantziako Espazioko Ikasketen Zentro Nazionaleko doktoratu ondoko ikertzaile gisa, Pierre eta Marie Curie Unibertsitatean.

Bere ikerketa-eremua Artizarraren atmosferaren dinamika da, supererrotazioaren jatorrian eta zurrunbilo polarren eraketan zentratuz.

EuroPlanet2024RI proiektuko kide izan zen.

 Erreferentziak 

 Kanpo estekak 

 Sarrera proba: Itziar Garate, astrofisikari bat Nautika Eskolan, TEKNOPOLIS, 2019ko ekainaren 2a
 'EUROPLANET 2024 RI GCP' - Ricardo Hueso-Itziar Garate, G9 Dibulgazio Zientifikoa, 2020ko azaroaren 25a

Kategoria:Zarauztarrak
Kategoria:Euskal Herriko Unibertsitateko irakasleak
Kategoria:Emakume zientzialariak
Kategoria:Euskal Herriko zientzialariak
Kategoria:Euskal Herriko astrofisikariak
Kategoria:Emakume astrofisikariak
Kategoria:Euskal Herriko ikertzaileak
Kategoria:Emakume ikertzaileak